****

**zápis**

**ROKOVANIE MEDZIREZORTNEJ PRACOVNEJ SKUPINY NA PODPORU ROZVOJA CYKLISTICKEJ DOPRAVY A CYKLOTURISTIKY MINISTERSTVA DOPRAVY SR**

**12. marca 2025, 10:30 – 12:00, online**

**Prítomní účastníci:**

Peter Klučka, Ministerstvo dopravy SR, národný cyklokoordinátor

Dan Kollár, Cyklokoalícia

Silvia Prokopová, Trnavský samosprávny kraj

Andrea Štulajterová, OCIBB

Martin Bolo, Ministerstvo dopravy SR, dohodár

Ladislav Findl, Bratislavský samosprávny kraj

Michal Vráb, Banskobystrický kraj

Juraj Hlatký, Žilinský samosprávy kraj

Peter Mráz, Žilinský kraj

Roman Pavlík, Prešovský samosprávny kraj + kolegovia z cyklooddelenia PSK

Ján Roháč, Ekopolis

Peter Rozsár, Mesto Trnava

Stanislav Skýva, Mesto Bratislava

Kristián Chyla, MCRaŠ SR

František Morong, MCRaŠ SR

Tomáš Bync, MCRaŠ SR

**Program rokovania:**

1. Informácia o stave v príprave Cyklostratégie.
2. Informácia o stave zmluvného zabezpečenia žiadostí z II. výzvy POO.
3. Informácia o spolupráci s MCRaŠ SR v oblasti cykloturistiky.
4. Rôzne.

K bodu 1:

Peter Klučka informoval prítomných o stave príprav Cyklostratégie. Materiál s pracovným názvom „Cyklovízia 2035“ je po zohľadnení pripomienok členov MPS pripravený na zahájenie procesu Vnútrorezortného pripomienkového konania s cieľom jeho ukončenia do 15.4.2025. Po odsúhlasení záverečného znenia vedením rezortu dopravy bude materiál predložený do medzirezortného pripomienkového konania (ďalej iba MPK) v mesiaci máj 2025 s cieľom jeho predloženia na rokovanie vlády SR v priebehu mesiaca jún 2025.

K bodu 2:

Peter Klučka informoval prítomných, že na spracovaní jednotlivých zmlúv o nenávratný finančný príspevok na výstavbu cyklistickej infraštruktúry pre oprávnených žiadateľov z druhej výzvy POO sa postupne pracuje. Zdĺhavý postup v tomto procese vyplýva z novo nastaveného systému elektronického odsúhlasovania predmetných zmlúv.

K bodu 3:

Peter Klučka informoval prítomných o stretnutí s pracovníkmi MCRaŠ SR s cieľom prerokovať možnosti vzájomnej spolupráce v oblasti rozvoja cykloturistiky na Slovensku. Okrem doterajšieho cykloturistického „styčného dôstojníka“ Františka Moronga komunikujeme na rezorte cestovného ruchu a športu aj s Kristiánom Chylom a riaditeľom príslušného odboru Tomášom Byncom. Všetci traja budú súčasťou e-mailovej komunikácie.

Zároveň informoval prítomných, že v návrhu Cyklovízie 2035 je na str. 20 nasledovná formulácia, ktorá vytvára predpoklady pre spoluprácu rezortov MD SR a MCRaŠ SR v  oblasti rozvoja cykloturistiky:

 „*Jednotlivé opatrenia vytvárajú zároveň kontinuitu a priamu nadväznosť na podporou rozvoja cykloturistiky, ako významného faktora cestovného ruchu s aspektom na zvýšenie zamestnanosti v oblasti poskytovania ubytovacích, stravovacích a opravárenských služieb. Stratégia rozvoja cykloturistiky bude podrobnejšie popísaná v samostatnom dokumente, pripravovanom MCRaŠ SR.“*

K bodu 4:

V tomto bode informoval Peter Klučka prítomných o prebiehajúcej komunikácii s pracovníkom Európskej cyklistickej federácie, Jaume Estellers Moreno, zodpovedným za oblasť koordinácie politík a projektov, ktorý nás požiadal **o zaslanie cyklistických dát/máp cyklotrás v geopackage formáte za jednotlivé regióny.** Zatiaľ mu zaslali požadované údaje Bratislavský kraj, Trnavský kraj a Mesto Košice.

Ostatné kraje, ktoré môžu v tejto oblasti zaslať predmetné údaje v požadovanom formáte, nech sa po predchádzajúcej komunikácii so Silviou Prokopovou ozvú na e-mailovú adresu**: Jaume Estellers Moreno** **j.estellersmoreno@ecf.com**

V diskusii v rámci tohoto bodu ďalej odznelo:

* Peter Mráz vyslovil požiadavku aby v pracovnej skupine v rámci Úradu vlády SR boli pri kreovaní podmienok pre čerpanie finančných prostriedkov z pripravovaného Sociálno-klimatického fondu aj zástupcovia VÚC.

Reakcia Petra Klučku: VÚC sa môžu s predmetnou požiadavkou obrátiť priamo na Úrad vlády SR.

* Dan Kollár sa spýtal na možnosti navýšenia/vrátenia finančných prostriedkov do tretej výzvy POO v nadväznosti na krátenie celkovej sumy na začiatku čerpania pred vyhlásením prvej výzvy POO v prvom štvrťroku 2022.

Zároveň sa opýtal na možnosti revízie prvého návrhu čerpania prostriedkov zo Sociálno-klimatického fondu, v ktorom absentujú projekty na podporu cyklistickej dopravy

Reakcia Petra Klučku: Ministerstvo dopravy vyvíja snahu o „vrátenie“ predmetnej sumy do alokácie prostriedkov v tretej výzve. Rokovania zatiaľ prebiehajú.

Podľa dostupných informácií pripúšťa Úrad vlády SR, že k revízii návrhu projektov po rokovaní na úrovni Európskej komisie v prospech cyklistickej dopravy môže prísť.

* Ján Roháč sa informoval na situáciu v oblasti čerpania finančných prostriedkov nedávno vzniknutého Fondu cestovného ruchu v rámci MCRaŠ SR.

Reakcia Petra Klučku: S uvedenou požiadavkou je potrebné sa obrátiť priamo na kolegov z MCSaŠ SR.

* Silvia Prokopová a Andrea Štulajterová vzniesli požiadavku na prefinancovanie údajov získaných s uskutočnených jázd v rámci blížiaceho sa 12. ročníka kampane Do práce na bicykli 2025.

Reakcia Petra Klučku: Pri príprave tohtoročnej Zmluvy o spolupráci s OCIBB/DPNB bude oproti iným rokom navrhnutá vyššia finančná čiastka, ktorá by aspoň čiastočne pokryla požadované náklady na poskytovanie údajov samosprávam.

* Stanislav Skýva vzniesol požiadavku na doteraz nedoriešené záväzky z projektov z prvej výzvy POO.

Reakcia Petra Klučku: Operatívne preverené po skončení online stretnutia MPS. Predmetné projekty boli vysporiadané.

Záverom poďakoval Peter Klučka prítomným za aktívnu účasť na dnešnom stretnutí MPS a pripomenul, že 1. apríla začína registrácia samospráv do tohtoročnej kampane „Do práce na bicykli 2025“ a požiadal **ich propagáciu zapojenia sa samospráv v pôsobnosti ich krajov**.

**Záver*:***Najbližšie rokovanie MPS sa uskutoční ad hoc v online priestore po schválení návrhu Cyklovízie 2035 vedením MD SR, pred zahájením procesu MPK s predpokladom v prvej dekáde mesiaca máj 2025.

Zápis spracoval: Peter Klučka, MD SR Bratislava, 31.03.2025